ሕሩያት ዛንታታት ሓደ ዓመት ኣብ ኤርትራ ኮይኑ ንፕረዚደንት ኢሳያስ ዝነቅፍ ሚኒስተር ነበር ኣቤ ስዩም ንኣቡኣ ኣመልኪታ ብዙሕ ግዜ ከምዝሓተተት ብምሕባር ክሳብ ሕጂ ግን ካብ መንግስቲ ኤርትራ ይኹን ካብ ወከልቲ መንግስቲ ኤርትራ መልሲ ከምዘይተዋህባ ትሕብር። "ጓል 14 ዓመት ኣብ ዝነበርክሉ፡ ናብ ጀኔቫ ከይደ፡ ኣብኡ ወኪል ናይ ኤርትራ ኮይኖም ዝመጽኡ ረኺበዮም፡ ኩነታት ናይ ኣቦይ ኣመልኪተ ሓቲተዮም ነይረ፡ ግዚኡ ኣይኮነን ሕጂ ኢሎም መሊሶሙለይ" ድሕሪ ምባል ዘረባኣ ትቕጽል። "ካልእ ግዜ'ውን ናብ ኤምባሲ ኤርትራ ምስ በይሉል ሓፍተይን ጋዜጠኛን ኮይንና ደብዳበን፡ ስእሊ ናይ ኣቦይን ሒዝና ከይድና ነይርና፡ እንተኾነ፡ ብፖሊስ ገይሮም ካብ ኤምባሲ ሶጊጎሙና" ትብል። "ኣቦይ ይናፍቕ" በይሉል፡ ወላዲኣ ምስተኣሰረ ድሕሪ ሒደት ኣዋርሕ እያ ተወሊዳ። ምስ ኣቤ ሓፍታ ናብ ኤምባሲ ኤርትራ ዝኸዳላ መዓልቲ ከኣ ብኸምዚ ትዝክራ፡ "ናብቲ ኤምባሲ ክንከይድ እንከለና ብዙሕ ተስፋ ገይርና ኢና ከይድና፡ እንተኾነ ኣብ ክንዲ ሕቶና ዝሰምዑና ፖሊስ ጸዊዖም ምስ ሰጎጉና ግን ሰንቢድና" ብምባል ነታ ምዓልቲ ትዝክራ። "ንኣቦይ ርእየዮ ኣይፈልጥን እየ፡ ብዙሕ ሕቶታት ነይሩኒ፡ ኣቦይ ስለዝኾነ ካብኡ ዝደልዩ ብዙሕ ነገር ነይሩ፡ ይናፍቖ ስለዘየለ ግን ይሓዝን" ብምባል ገጽ ወላዲኣ ንክትርኢ ሃረር ከምእትብል ትሕብር። መግለጺ ስእሊ, ኣቤ ስዩም ጸሃየ ኣቤ ስዩም ኣብዚ እዋን ሃይስኩል ወዲኣ ኣብ ዩኒቨርሲቲ ፓሪስ ዱስ "መዲስን" ተጽንዕ ዘላ ኮይና፡ ኣብ ትምህርታ ንፍዕቲ እያ። "ኣብ ትምህርቲ ንፍዕቲ እየ ብትምህርትይ ክኣ ሕጉስቲ እየ፡ ኣቦይ ነዚ መንፍዓተይ እንተዝርእዮ ኣዝየ ምስተሓጎስኩ፡ ምክንያቱ ኣቦይ ሰብ ክምሃር ክምዕብል ከምዝፈቱ ስለዝፈልጥ" ትብል። ኣብ ስደት ፡ ምስ ሕጽረት ናይ ቋንቋ ክንዲ ኣቦን ኣደን ኮይና ንዘምሃረታ ወላዲታ ሳባ ገብረመቀል ንዝሰገረቶ መስገደልን፡ ንዐአን ንኸተምህር ንዝኸፈለቶ መስዋእትን ኣመስጊና ኣይትጸግብን እያ። "ኣደይ ብዘይ ኣቦ ከተዕብየና እንከላ ኣዝዩ ከቢድ ምኳኑ ይፈልጥ'የ ስለዚ ኣብዚ ደረጃ ዘለኽዎ ንክበጽሕ ንዝኸፈለቶ መስዋእቲ የቐንየለይ ክብላ ይደሊ" ትብል። ኣቤ ኣብ ሃይስኩል እናተምሃረት እንከላ፡ ካብ መምሃራኖም "ናትኩም ጅግና መን እዩ?" ተባሂላ ንዝተሓተተቶ፡ መልሲ ዕዪ ገዝኣ ንመምሃራናን ንመማህርታን ከምዘገረመ ትዛረብ። "ኣነ ብዛዕባ ኣቦይ እየ ኣቕሪበ፡ ኣቦይ'ዩ ናተይ ጅግና፡ ኩሉ እቲ ዝፈልጦ፡ ንምንታይ ከምዝተኣሰረን ኣበይ ከምዘሎ ከምዘይንፈልጥን ምስ የዕለልክዎም፡ እቶም ምሳይ ዝነበሩ ዝበዝሑ ኣይኣመኑንን፡ ኣብ ዓለም ከምኡ ከምዘሎ'ውን ኣይፈልጡን'ዮም" ድሕሪ ምባል፤ "መምሃራነይ እዚ ዛንታ እዚ ምስ ሰምዑ ክሳብ ምስ ሚኒስተር ናይ ፈረንሳ ከራኽቡኒ ሓሲቦም" ብምባል ንሳ ኣፋ ከፊታ ዛንታ ኣቡኣ ኣብ ቤት ትምህርቲ ምዝራባ፡ ንብዙሓት ብዛዕባ ኤርትራን ኩነታት ኤርትራን ንኽፈልጡ ከምዝሓገዞም ትዛረብ። ኣቤ ስዩምን በይሉል ስዩምን ኣብ ውሽጠን ዝመላለስን ወትሩ ዘኮማስዐኦን ብዙሕ ሕቶታት ከምዘሎ እየን ዝዛረባ። "ንምንታይ እዮም ኣብ ቤትማእሰርቲ ኣትዮም ብቁዕ መልሲ ዝደልየሉ ሕቶ'ዩ" እትብል በይሉል፡ ዋላ እንተበዲሎም'ውን ንምንታይ ቤትፍርዲ ዘይቐረቡ?
